PRILOG 1

**Pojmovnik**

„***Bilanca***“ je izvještaj o stanju imovine, obveza i kapitala u skladu s definicijom koja proizlazi iz važećeg Zakona o računovodstvu i primjenjivog računovodstvenog okvira.

„***Davanje na uporabu željezničke infrastrukture“*** je način raspolaganja nekretninama koju čini Upravitelj infrastrukture u ime i za račun Republike Hrvatske, kada je uporaba željezničke infrastrukture potrebna za realizaciju projekata izgradnje željezničke infrastrukture (primjerice: izvođaču i sl.), što podrazumijeva i sklapanje pravnih poslova čija je posljedica ograničenje prava vlasništva Republike Hrvatske na željezničkoj infrastrukturi u korist druge pravne ili fizičke osobe, te uključuje: (…) davanje u zakup ili najam te davanje na uporabu, uz ili bez provođenja javnog natječaja, uz naknadu ili bez naknade, ali svakako uz primjenu pravila o kontroli državnih potpora, tijelima državne uprave, drugim proračunskim korisnicima, drugim tijelima koja su proračunski korisnici državnog proračuna koji ne posluju preko jedinstvenog računa državnog proračuna, pravnim osobama s javnim ovlastima, trgovačkim društvima u isključivom vlasništvu Republike Hrvatske i njihovim ovisnim društvima te željezničkim neprofitnim organizacijama (primjerice udrugama branitelja, sportskim, kulturno umjetničkim organizacijama i slično čiji su članovi zaposlenici ili nekadašnji zaposlenici Upravitelja te za potrebe obavljanja poslova iz njihova djelokruga.

„***Godišnji financijski izvještaji***“ su temeljni financijski izvještaji koje je definirao Zakon o računovodstvu.

***„Godišnji plan“*** obuhvaća plan građenja, modernizacije, obnove i održavanja željezničke infrastrukture te plan i upravljanja željezničkom infrastrukturom Upravitelja i sastavni je dio Poslovnog plana Upravitelja, a Upravitelj ga donosi temeljem Nacionalnog plana ŽI uz suglasnost MMPI-ja i Ministarstva financija.

„***Izdaci***“ se odnose na plaćanje predujmova ili stvarno nastalog troška za robu i uslugu koja će biti priznata kao imovina u poslovnim knjigama Upravitelja.

„***Investicija***“ je izdatak za nekretninu, postrojenja i opremu, zalihe i financijsku imovinu za koju je vjerojatno da će njihovim korištenjem Upravitelju pritjecati buduće ekonomske koristi i ukoliko se taj izdatak može pouzdano izmjeriti, odnosno koji će nakon isporuke dobara i usluga biti priznat kao imovina (MRS 16, MRS 40, MRS 2, MSFI 9, MSFI 16 i drugi).

***„Investicijske aktivnosti“*** su dio obveze upravljanja željezničkom infrastrukturom kojom upravlja Upravitelj, a odnosi se na sljedeće aktivnosti: obnova (remont) željezničke infrastrukture, modernizaciju željezničke infrastrukture, te izgradnju nove željezničke infrastrukture i dogradnju postojeće.

„***Jednogodišnji ugovor o investicijskim aktivnostima***“ je ugovor koji Vlasnik i Upravitelj sklapaju na jednu (1) godinu kojim se određuju investicijske aktivnosti na koje će se utrošiti proračunska sredstva namijenjena investicijskim aktivnostima. Ugovorom se također određuje postupak zahtjeva i doznake sredstava te postupak izvješćivanja i nadzora njihove potrošnje od strane Vlasnika.

„***Jednogodišnji ugovor o upravljanju željezničkom infrastrukturom u širem smislu***“ je ugovor koji Vlasnik i Upravitelj sklapaju na jednu (1) godinu kojim se uređuju međusobna prava i obveze radi u odnosu na realizaciju proračunskih sredstava na godišnjoj razini namijenjenih upravljanju željezničkom infrastrukturom u užem smislu i tekućem održavanju željezničke infrastrukture. Ugovorom se također određuje postupak izvješćivanja i nadzora njihove potrošnje od strane Vlasnika.

***„Jednogodišnji ugovori“*** se odnose skupno na jednogodišnji ugovor o investicijskim aktivnostima te jednogodišnji ugovor o upravljanju željezničkom infrastrukturom u širem smislu.

**„*Javna sredstva*“** su financijska sredstva koja Vlasnik uplaćuje Upravitelju, a kojima se pokrivaju njegovi u nastali rashodi, izdaci i razumna dobit. Izvori javnih sredstava odgovaraju izvorima sredstava za financiranje iz članaka 18. i 19. ZOŽ-a

„***Nedostaci u upravljanju željezničkom infrastrukturom***“ neučinkovitosti ili nedostaci koji su skrivljeni krivnjom ili krajnjom nepažnjom Upravitelja infrastrukture, a odnose se na sve vrste, propusta, slabosti, pogrešaka, manjkavosti, omašaka, nezakonitosti i neusklađenosti sa pravnim okvirom.

**„*Neopravdani troškovi*“** su oni troškovi koji nisu neophodni za ostvarivanje cilja Ugovora i prihoda Upravitelja te nisu primjereni, razmjerni, opravdani i proporcionalni.

„***Mjerodavni pravni okvir*“** su svi mjerodavni nacionalni i nadnacionalni propisi primjenjivi na djelatnost Upravitelja željezničke infrastrukture, zakoni i podzakonski propisi doneseni temeljem tih zakona, međunarodni ugovorima koji obvezuju Republiku Hrvatsku, pravna stečevina Europske unije, najbolje europske prakse u sektoru te opći akti Upravitelja infrastrukture kojima se propisuju i uređuju uvjeti za obavljanje navedenih poslova.

„***Oportunitetni trošak****“ je* trošak propuštene prilike odnosno financijski izraz gubitka ili izgubljene dobiti koji je nastao zbog propuštanja ulaganja resursa u drugu aktivnost. Imanentna je svakom poduzetniku koji je posluje s ciljem ostvarivanja dobiti.

„***Podnositelj zahtjeva***“ je željeznički prijevoznik ili međunarodna grupacija željezničkih prijevoznika ili druga fizička ili pravna osoba, kao što su nadležna tijela u skladu s Uredbom (EZ) br. 1370/2007 te brodari, špediteri i operatori kombiniranog prijevoza koji imaju interes za dodjelu infrastrukturnog kapaciteta za obavljanje javne ili komercijalne usluge

„***Poslovni plan“*** obuhvaća Godišnji plan koji sadrži konkretne aktivnosti održavanja željezničke infrastrukture, obnove (remonta) željezničke infrastrukture, modernizacije željezničke infrastrukture, upravljanje željezničkom infrastrukturom u užem smislu (promet, pristup mreži, itd.) i izgradnju nove željezničke infrastrukture i dogradnju postojeće (investicije), kao i financijski plan Upravitelja vezano uz raspoloživost financijskih sredstava iz izvora sredstava za financiranje željezničke infrastrukture i izvora sredstava za financiranje upravitelja željezničke infrastrukture.

„***Račun dobiti i gubitka***“ je izvještaj o uspješnosti poslovanja u skladu s definicijom koja proizlazi iz Zakona o računovodstvu i primjenjivog računovodstvenog okvira.

„***Razumna dobit****“* je stopa povrata na kapital koja uzima u obzir rizik, kao i rizik ostvarenja prihoda, ili odsutnost takvog rizika koji ima operator uslužnog objekta i u skladu je s prosječnom stopom za dotični sektor u prethodnim godinama. Upravitelj ima pravo na razumnu dobit za sve aktivnosti koje obavlja za Vlasnika. Razumna dobit obračunava se po metodologiji koju priprema Upravitelj, a prihvaća Vlasnik i temelji se na vrijednosti uloženog kapitala ili vrijednosti imovine pod upravljanjem.

„***Razuman trošak***“ je najmanji trošak koji je potrebno učiniti kako bi se obavio preuzeti zadatak ili aktivnost i postigli zadani ciljevi.

„***Test zadovoljstva***“ je postupak koji se provodi u cilju prikupljanja ocjena korisnika usluga Upravitelja koji se temelji na anketnim upitnicima koji se upućuje na ispunjavanje korisnicima željezničke infrastrukture, kao što su operateri putničkog i teretnog prijevoza, zakupci i najamnici imovine Upravitelja koji, ispunjavanjem upitnika, iskazuju svoje zadovoljstvo korištenja željezničke infrastrukture, ističu područja za unapređenje kvalitete usluge i ističu uočene nedostatke.

*„****Upravljanje željezničkom infrastrukturom u užem smislu****“* obuhvaća dodjelu trasa vlakova, upravljanje željezničkim prometom te određivanje i naplatu naknada za željezničke usluge.

*„****Upravljanje željezničkom infrastrukturom u širem smislu****“* obuhvaća upravljanje željezničkom infrastrukturom u užem smislu te (redovito) održavanje željezničke infrastrukture.

„***Željeznički prijevoznik***“ je svaka pravna osoba koja ima dozvolu za obavljanje usluga željezničkog prijevoza i čija je glavna djelatnost pružanje usluga željezničkog prijevoza putnika i/ili tereta, uz uvjet da ta pravna osoba osigura vuču vlakova; to uključuje i pravnu osobu koja pruža samo uslugu vuče vlakova.